Arviolta 2000 eurooppalaista vierastaistelijaa on palannut kotimaihinsa.

Atatürkin lentokentällä Istanbulissa kesäkuussa 2016 tehdyissä terrori-iskuissa kuoli yhteensä 36 ihmistä. EPA/AOP

YK varoittaa tuoreessa raportissaan, että uudet ääri-islamistisen ideologian motivoimat terrori-iskut ovat mahdollisia vielä tämän vuoden aikana.

Vuosina 2015 ja 2016 Ranska, Saksa ja Belgia joutuivat laajamittaisten ja tuhoisien terrori-iskujen kohteeksi. Sen jälkeen muutaman vuoden ajan on ollut hiljaisempaa.

Hetken tauko kansainvälisen ääri-islamistisen terrorismin saralla ei raportin mukaan kuitenkaan tarkoita, että ilmiö olisi kadonnut. Päinvastoin hiljainen vaihe länsimaihin suuntautuvan terrorismin saralla saattaa pian lopussa ja Eurooppaan kohdistuva uhkataso on edelleen korkea.

Raportti perustuu YK:n jäsenvaltioilta saamaan tiedustelutietoon. Asiasta uutisoivan Guardianin mukaan se tarjoaa kurkistuksen turvallisuuspalveluiden mielenmaisemaan.

Tuhansia taistelijoita palannut

Vaikka Irakin ja Syyrian kalifaatti on tuhottu, YK:n jäsenvaltiot ovat yhtä mieltä siitä, että Isisin, al-Qaidan ja vastaavien ryhmittymien uhka on edelleen olemassa.

Jopa 6000 Euroopan valtioiden kansalaista on matkustanut Irakiin ja Syyriaan liittyäkseen äärijärjestön toimintaan. Heistä noin kolmanneksen arvioidaan kuolleen ja toisen kolmanneksen uskotaan olevan kiinniotettuna alueella tai matkustaneen muualle, raportti kertoo.

Noin 2000 vierastaistelijaksi lähteneen arvellaan palanneen takaisin Eurooppaan.

– Osa heistä saattaa liittyä al-Qaidaan tai muihin mahdollisesti ilmestyviin terroristijärjestöihin. Osasta saattaa tulla johtajia ja radikalisoijia, raportissa kirjoitetaan.

Raportin mukaan erityistä huolta herättää vankiloissa tapahtuva radikalisaatio.

Telkien takana istuvat ovat raportin mukaan ”köyhyyden, marginalisaation, turhautumisen, huonon itsetunnon ja väkivallan koettelemia”, minkä takia heissä on potentiaalisesti mahdollisuus kiinnostua ääriajattelusta.

Vierastaistelijoiden perheet

Ympäri Eurooppaa on keskusteltu tänä keväänä kiivaasti vierastaistelijoiden puolisoista ja lapsista. Erityisesti huomiota on saanut Syyriassa sijaitseva al-Holin leiri, jonne on sijoitettu vierastaistelijoiden puolisoita ja lapsia.

Länsimaat ovat tähän asti olleet haluttomia kuljettamaan takaisin kansalaisensa, jotka lähtivät Syyriaan liittyäkseen Isisin riveihin. Heidän paluunsa nähdään turvallisuusriskinä, sillä ihmisiä ei välttämättä saada asetettua syytteeseen teoistaan.

Etenkin lasten kohtalo on kuitenkin herättänyt paljon myötätuntoa ja kannanottoja ihmisoikeusjärjestöiltä.

Unicefin mukaan Syyrian pakolaisleireillä on yhteensä 29 000 lasta. Heistä noin 20 000 on lähtöisin Irakista, loput muista maista – mukaan lukien Suomesta.

Kansainvälisen lastenjärjestön mukaan jäsenvaltioiden tulisi ottaa täysi vastuu lapsista, jotka al-Holin leirillä viruvat.

Suomen hallitus ei ole vielä päättänyt, mitä al-Holin leirillä oleville 44 suomalaiselle tehdään. Sen verran on kuitenkin linjattu, että konsulilain perusteella heitä ei ryhdytä evakuoimaan.